text: Borgmester: Jeg tør ikke tro på flere ansatte til kasernen
  27 januar 2018 kl. 20.43
  Haderslev Kaserne kan få tilført flere ansatte, når forsvarsforliget i morgen bliver offentliggjort, men borgmesteren tør ikke tro på det. 
  Der er ingen tvivl om, hvad Haderslevs borgmester Hans Peter Geil (V) skal lave søndag kl. 12. Han skal nemlig sidde klistret til skærmen, når Forsvarsministeriet præsenterer det nye forsvarsforlig.
  - Jeg vil være lykkelig, hvis bare vi bevarer de arbejdspladser, vi har på kasernen i dag, lyder det fra Hans Peter Geil.
  I løbet af ugen har der dog været gisninger om, at Syddanmark skulle få tilført 400 nye ansatte i Forsvaret, og at det med rette kan blive de jyske garnisonsbyer Haderslev og Oksbøl, der primært bliver styrket.
  - Skulle det gå så vidt, vil jeg ganske enkelt sidde med hænderne over hovedet. Det tør jeg slet ikke sætte næsen op efter, lyder det fra Hans Peter Geil.
  Forsvarsforliget bliver på i alt 12,5 milliarder kroner over seks år fra 2018 til 2023. Præsentationen kan følges på TV 2 News kl. 12 søndag.
  
  
  